钦定古今图书集成/明伦汇编/闺媛典/第026卷 > 冒起宗妻马氏
## 钦定古今图书集成/明伦汇编/闺媛典/第026卷 > 冒起宗妻马氏

按《如皋县志》：马氏，宪副冒起宗妻。幼娴内则，晓大义。
年十七归宗，事祖姑沙氏，曲得其欢。沙病革，氏衣不
解带，为之调汤药，濯厕牏，百馀日不倦，事舅姑亦如
之，人咸称孝妇。宗由行人迁南考功，出为兖西高肇
衡永道，所至皆廉洁，氏实佐理之。及监左宁南军于
襄阳，时献贼张甚，襄汉阽危，或讽之以病辞，氏不可
曰：“君素以忠贞自矢，奈何为苟免计乎？”叱驭行至军
殚力王事。逾年得请归。氏相与抚松采药，终其身。及
宗没，抚育幼子，益加爱养。年八十有七，无疾而逝。子襄，奉母不仕，称纯孝。